Nem négymilliót keres Huszti | Rangadó
Nem négymilliót keres Huszti
2015. 03. 06. 11:31
A Forbes által közölt összegnek kevesebb mint a felét keresi a kínai Csangcsun Jataj csapatánál a magyar légiós.
Péntek délelőtt a Forbes magazin és a Blikk című napilap cikke alapján a Rangadó.hu is beszámolt róla, hogy Huszti Szabolcs a legjobban kereső magyar sportoló, hiszen a kínai Csangcsun Jataj csapatánál évente négymillió eurónyi (1.22 milliárd forintnyi) bért kap. Huszti az F-Group menedzseriroda közleményén keresztül reagált a megjelentekre.
„Nem szoktam reagálni a velem kapcsolatos pletykákra, eddig is rengeteg olyan információ jelent meg rólam, ami nem fedte a valóságot. A keresetemről is sokat cikkeztek, már Hannoverben írták, hogy noha Huszti ennyi meg annyi pénzt keres, el akar szerződni. Akkor is tévedtek az informátorok, ha a napvilágra került összegek szerepeltek volna a szerződésemben, aligha hagyom el a Bundesligát… Zavart, hogy rendre a fizetésemmel foglalkoznak, de nem akartam vitatkozni senkivel. Most azonban a magyar Forbesban súlyos pontatlanság jelent meg, a magazin azt állítja, hogy évi négymillió eurót kapok – ez annyira abszurd információ, hogy muszáj megszólalnom az ügyben. Én lennék a legboldogabb, ha magyar játékos ilyen bérért futballozhatna, sőt ha én keresnék ennyit, büszke lennék rá, ám ettől még nagyon messze van a labdarúgásunk! Konkrétan a felét sem kapom meg annak az összegnek, amiről szó van! Nem szeretem, hogy mindig a pénz a fő téma velem kapcsolatosan, meg úgy általában is, rossz hangulatot generál a futball körül, ha állandóan a játékosok fizetése van terítéken. Pláne, hogy a cikkekben szereplő számok köszönőviszonyban sincsenek a valósággal! Félreértés ne essék: nem kell engem sajnálni, elégedett vagyok a szerződésemmel, eddig minden külföldi klubom megbecsülte, hogy ott futballozom, ugyanakkor kikérem magamnak, hogy félrevezető adatokkal befolyásolja a közvéleményt egy-egy médium pontatlansága.”
Hosszabbíthat a német kapitány